b"\n_START_ARTICLE_\nEvanescence\n_START_SECTION_\n1995\xe2\x80\x932001: Ustanovitev in prva leta\n_START_PARAGRAPH_\nEvanescence sta ustanovila pevka, pianistka in skladateljica Amy Lee in nekdanji vodilni kitarist ter skladatelj Ben Moody. Spoznala sta se leta 1994 v mladinskem kampu v Little Rocku, kjer je Moody sli\xc5\xa1al Leejevo, kako je na klavir igrala eno od skladb Meat Loafa. Za\xc4\x8dela sta nastopati po kavarnah in kmalu sta postala znana. Po eksperimentiranju z imeni skupine, kot sta Childish Intentions (otro\xc5\xa1ki nameni) ali Stricken (zadeti), so se odlo\xc4\x8dili za sedanje ime Evanescence, kar pomeni zginevanje, izginevanje, porazgubitev, izginotje ali izginitev (iz besede evanesce \xe2\x80\x93 \xc2\xbbzginevati, izginjati\xc2\xab). Leejeva ga je vzljubila, ker je \xc2\xbbskrivnostno in temno, in poslu\xc5\xa1alcu v spomin vtiskuje sliko.\xc2\xab_NEWLINE_Skupina je v tem \xc4\x8dasu izdala dve EP plo\xc5\xa1\xc4\x8di. Prvi je bil Evanescence EP leta 1998, izdan v 100 izvodih. Drugi je bil Sound Asleep EP, znan tudi kot Whisper EP, ki je iz\xc5\xa1el leta 1999. Leta 2003 je sledil \xc5\xa1e Mystary EP. Prvi celovit demo CD, Origin leta 2000, je bil izdan v 2500 izvodih, ki so jih prodali ob\xc4\x8dinstvu na koncertih. Origin in EP plo\xc5\xa1\xc4\x8de vsebujejo demo razli\xc4\x8dice nekaterih pesmi, ki so jih pozneje izdali na prvem albumu Fallen. Med radijskim intervjujem sta Leejeva in Moody spodbudila obo\xc5\xbeevalce, da prenesejo njihove starej\xc5\xa1e pesmi z interneta.\n_START_SECTION_\n2002\xe2\x80\x932005: Fallen in Anywhere, but Home\n_START_PARAGRAPH_\nV Memphisu se je skupina prvi\xc4\x8d sre\xc4\x8dala s producentom Petom Matthewsom iz Ardent Studios. Ta je njihove demo posnetke dal poslu\xc5\xa1ati svoji prijateljici v dru\xc5\xbebi Wind-up Records Diani Meltzer, ki jo je navdu\xc5\xa1ila predvsem skladba My Immortal, za katero je takoj vedela, da bo hit. Takoj je postala zainteresirana za podpis pogodbe. \xc4\x8clanom skupine je povedala, da so pokazali ogromen talent, vendar so \xc5\xa1e mladi in se morajo razviti. Podpisali so pogodbo in se preselili v Los Angeles, kjer so imeli stanovanje in prostor za vaje, Leejeva pa je imela \xc5\xa1e dodatne ure petja za razvoj vokala. Po skoraj dveh letih so dobili producenta Dava Fortmana, da bi ustvarili svoj prvi album Fallen. Vodstvo zalo\xc5\xbebe je najprej zavrnilo izdajo albuma, saj so zahtevali tudi dodatek mo\xc5\xa1kega glavnega vokalista, s \xc4\x8dimer se skupina ni strinjala. Na koncu so sprejeli kompromis in dodali mo\xc5\xa1kega vokalista le pri vodilni skladbi albuma Bring Me to Life._NEWLINE_V za\xc4\x8detku leta 2003 sta Amy Lee in Ben Moody skupaj s prijatelji Johnom LeComptom, Rockyjem Grayem in Willom Boydom, ki so sodelovali \xc5\xbee pri prej\xc5\xa1njih skladbah, kon\xc4\x8dali album. Ker so \xc5\xbeeleli poskrbeti za \xc4\x8dim bolj\xc5\xa1o promocijo albuma, so sprejeli ponudbo podjetja Nintendo za nastop na Nintendo Fusion Touru leta 2003._NEWLINE_Album Fallen je kar 43 tednov pre\xc5\xbeivel na Billboardovi lestvici top 10 albumov. Sedemkrat je postal platinast v ZDA, po svetu pa so prodali ve\xc4\x8d kot 17 milijonov izvodov. Kar 104 tedne je vztrajal na lestvici Billboard 200 in postal eden od le osmih albumov v zgodovini lestvice, ki je pre\xc5\xbeivel vsaj eno leto na lestvici Billboard Top 50. CBS ga je na svoji lestvici najbolj prodajanih albumuv v zadnjih desetih letih uvrstil na 6. mesto. Glavna skladba z albuma Fallen, Bring Me to Life, kjer se je kot gostujo\xc4\x8di vokalist pridru\xc5\xbeil Paul McCoy iz skupine 12 Stones, je postala globalni hit in je dosegla 5. mesto na ameri\xc5\xa1ki lestvici Billboard Hot 100. V Zdru\xc5\xbeenem kraljestvu je bila \xc5\xa1tiri tedne na prvem mestu, in sicer od junija do julija 2003. Pesem je postala tudi uradna tema za dogodek WWE No Way Out leta 2003. Podobno priljubljena je postala tudi pesem My Immortal, ki je v ZDA in Zdru\xc5\xbeenem kraljestvu dosegla sedmo mesto. Obe skladbi sta bili uporabljeni tudi v akcijskem filmu Daredevil. Bring Me to Life je na 46. podelitvi nagrad grammy leta 2004 skupini Evanescence prinesla nagradi za najbolj\xc5\xa1o hard rock izvedbo in najbolj\xc5\xa1ega novega izvajalca, bili pa so nominirani \xc5\xa1e za dve drugi nagradi. Uspe\xc5\xa1ni sta bili tudi dve drugi skladbi z albuma Fallen. Going Under je v ZDA na lestvici U.S. Modern Rock Tracks dosegla peto mesto, v Zdru\xc5\xbeenem kraljestvu pa osmo. Everybody's Fool je na istih lestvicah dosegla 36. in 23. mesto. Za vse te skladbe so posneli tudi videospote._NEWLINE_22. oktobra 2003 je Moody med evropsko turnejo za album Fallen skupino zapustil. Domnevno je to storil zaradi ustvarjalnih razlik. V intervjuju nekaj mesecev kasneje je Amy Lee izjavila, da so pri\xc5\xa1li do to\xc4\x8dke, ko ne bi mogli narediti novih posnetkov, \xc4\x8de se ne bi nekaj spremenilo. Leejeva je \xc5\xbeelela ustvarjati umetni\xc5\xa1ke, morda rahlo \xc4\x8dudne skladbe, Moody pa je zagovarjal ustvarjanje skladb, ki bi jih ljudje radi sli\xc5\xa1ali. Znotraj skupine je tako pri\xc5\xa1lo do napetosti, ki je po Moodyjevem odhodu popustila. Zamenjal ga je Terry Balsamo iz skupine Cold._NEWLINE_Leta 2004 je iz\xc5\xa1la DVD/CD kompilacija z naslovom Anywhere, but Home. DVD vklju\xc4\x8duje koncert v Parizu in dogajanje v zaodrju, vklju\xc4\x8dno s posnetki dajanja avtogramov in tonskimi vajami. Na CD-ju so tudi posnetki pesmi v \xc5\xbeivo, med njimi Breathe No More, ki je bila uporabljena v filmu Elektra, skladba Farther Away in pesem Thoughtless, ki jo je v originalu izvajala skupina Korn. Album je bil prodan v ve\xc4\x8d milijonih izvodov po vsem svetu.\n_START_SECTION_\n2006\xe2\x80\x932009: The Open Door\n_START_PARAGRAPH_\nTiskovni predstavnik skupine je 14. julija 2006 potrdil, da basist Will Boyd zapu\xc5\xa1\xc4\x8da skupino, saj ni hotel iti \xc5\xa1e na eno veliko turnejo in je \xc5\xbeelel biti bli\xc5\xbee svoji dru\xc5\xbeini. Prva je novico sicer objavila Amy Lee na neuradni spletni strani skupine Evanescence EvBoard.com. V intervjuju za MTV, objavljenem na spletni strani 10. avgusta 2006, je Leejeva naznanila, da se bo skupini pridru\xc5\xbeil Tim McCord, do tedaj kitarist pri skupini Revolution Smile. Pri Evanescence je igral bas._NEWLINE_Album je napredoval po\xc4\x8dasi zaradi ve\xc4\x8d razlogov. Amy Lee je \xc5\xbeelela, da se poudarja ustvarjalni proces in se ne hiti s produkcijo. \xc4\x8clani benda so delali na ve\xc4\x8d stranskih projektih. Do\xc5\xbeiveli so tudi nekaj pretresov, med njimi izgubo nekdanjega mened\xc5\xbeerja in mo\xc5\xbegansko kap kitarista Terryja Balsama. Amy Lee je na forumu fanov skupine Evboard objavila, da bo nov album kon\xc4\x8dan marca 2006, vendar se je izdaja zavlekla. Domnevno naj bi k temu prispevala \xc5\xbeelja zalo\xc5\xbebe Wind-up Records, da naredijo nekaj sprememb na singlu Call Me, When You're Sober, ki se je na radiih zna\xc5\xa1el 7. avgusta 2006. Album The Open Door s 13 skladbami je najprej, 30. septembra 2006, iz\xc5\xa1el v Avstraliji, 2. oktobra v Zdru\xc5\xbeenem kraljestvu in dan pozneje \xc5\xa1e v Kanadi in ZDA. Album je bil v ZDA prvi teden prodan v 447.000 izvodih, s \xc4\x8dimer je dosegel prvo mesto na seznamu Billboard 200 najbolj prodajanih albumov. To mu je uspelo prav v 700. tednu obstoja te lestvice, ki jo sestavijo vsak teden vse od leta 1956. Videospot za skladbo Call Me, When You're Sober je bil posnet v Los Angelesu in temelji na pravljici o Rde\xc4\x8di kapici. Album The Open Door in omenjen videospot sta bila od 15. avgusta 2006 na voljo za prednaro\xc4\x8dilo v trgovini iTunes._NEWLINE_Promocijska turneja za album The Open Door se je za\xc4\x8dela 5. oktobra 2006 v Torontu in se nadaljevala v ve\xc4\x8d krajih po Kanadi ZDA in Evropi. Ta prva turneja se je nadaljevala 5. januarja 2007 in je vklju\xc4\x8devala postanke v Kanadi (kjer se jim je pridru\xc5\xbeila skupina Stone Sour), na Japonskem in v Avstraliji (kjer se jim je pridru\xc5\xbeila skupina Shihad), nato pa so se vrnili v ZDA za drugo turnejo te pomladi (pridru\xc5\xbeili sta se jim skupini Chevelle in Finger Eleven). V okviru te turneje je skupina Evanescence 15. aprila 2007 nastopila na argentinskem festivalu Quilmes Rock 07, kjer so igrale tudi skupine Aerosmith, Velvet Revolver in druge lokalne skupine. Obenem so se pridru\xc5\xbeili skupini Korn in drugim na turneji Family Values Tour 2007. Evanescence so evropsko turnejo zaklju\xc4\x8dili 26. junija 2007 na razprodanem koncertu v Amphiju v Ra'anani v Izraelu, celotno promocijsko turnejo pa 9. decembra 2007._NEWLINE_4. maja 2007 je John LeCompt sporo\xc4\x8dil, da je bil odpu\xc5\xa1\xc4\x8den iz skupine, obenem pa se je bobnar Rocky Gray odlo\xc4\x8dil za prenehanje sodelovanja. Oba bi se naj pridru\xc5\xbeila nekdanjemu \xc4\x8dlanu Moodyju, s katerim naj bi oblikovala zasedbo We Are the Fallen. Zalo\xc5\xbeba Wind-up je 17. maja istega leta izdala sporo\xc4\x8dilo za javnost, da ju bosta zamenjala dva \xc4\x8dlana skupine Dark New Day, bobnar Will Hunt in kitarist Troy McLawhorn. Prvotni na\xc4\x8drt je bil, da bi Hunt in McLawhorn igrala z Evanescence do konca turneje Family Values Tour 2007, vendar sta ostala v skupini tudi za dokon\xc4\x8danje promocijske turneje za album The Open Door.\n_START_SECTION_\n2009\xe2\x80\x932014: Evanescence in prekinitev\n_START_PARAGRAPH_\nPo kraj\xc5\xa1i prekinitvi je Amy Lee v novici na spletni strani Evanescence junija 2009 objavila, da je bila skupina v procesu ustvarjanja novih skladb za nov album, ki bi naj iz\xc5\xa1el leta 2010. Zapisala je, da bo ta glasba evolucija prej\xc5\xa1njih del in bo bolj\xc5\xa1a, mo\xc4\x8dnej\xc5\xa1a in zanimivej\xc5\xa1a. 4. novembra 2009 so v Manhattan centru Grand Ballroom v New Yorku izvedli \xc2\xbbtajni \xc5\xa1ov\xc2\xab, za katerega so vstopnice po\xc5\xa1le v petih minutah. \xc5\xa0lo je za ogrevanje pred glavnim nastopom 4 dni pozneje na festivalu Maquin\xc3\xa1ria v Sao Paulu v Braziliji._NEWLINE_S snemanjem novih skladb so pri\xc4\x8deli 22. februarja 2010. V skupino se je vrnil bobnar Will Hunt, vendar ne kot stalni \xc4\x8dlan. Pri aran\xc5\xbemajih skladb jim je pomagal David Campbell, ki je z njimi soustvarjal tudi album The Open Door. Kot producent je bil sprva predviden Steve Lillywhite, vendar ga je pozneje nadomestil Nick Raskulinecz, saj po besedah Amy Lee Lillywhite ni bil primeren za to nalogo._NEWLINE_Ko so za\xc4\x8deli s snemanjem novega albuma, so njegovo izdajo predvideli za avgust ali september 2010. Vendar je Leejeva 21. junija istega leta na EvThreads.com sporo\xc4\x8dila, da so \xc4\x8dlani za\xc4\x8dasno zapustili studio, da bi lahko \xc5\xa1e naprej delali na albumu in na\xc5\xa1li pravi ustvarjalni prostor. Prav tako je izjavila, da je zalo\xc5\xbeba Wind-up Records za\xc5\xa1la v te\xc5\xbeave, kar naj bi dodatno oviralo izdajo novega albuma. V studio so se vrnili \xc5\xa1ele v za\xc4\x8detku aprila 2011 s producentom Nickom Raskulineczom, ki je produciral glasbo tudi za skupini Alice in Chains in Foo Fighters. Izid albuma so tokrat napovedali za konec leta 2011. Pojavila so se poro\xc4\x8danja, da naj bi Troy McLawhorn zapustil post-grunge skupino Seether in se vrnil v Evanescence kot primarni kitarist, vendar je mened\xc5\xbeer slednjih to zanikal._NEWLINE_12. junija 2011 je Amy Lee na svojem profilu na Twitterju sporo\xc4\x8dila, da se je McLawhorn vrnil v zasedbo in da bo album iz\xc5\xa1el 4. oktobra 2011. Skoraj mesec dni pozneje, 11. julija 2011, so na MTV News poro\xc4\x8dali, da je bil datum izdaje albuma prestavljen za en teden, torej na 11. oktober, in da bo prvi singel z albuma skladba What You Want. Skupina je album posnela v studiu Blackbird v Nashvillu. V intervjuju za Kerrang! je Leejeva razkrila, da bo naslov novega albuma Evanescence. Odlo\xc4\x8ditev je obrazlo\xc5\xbeila s svojo ljubeznijo do skupine in skladbami, ki se razlikujejo od tistih na prej\xc5\xa1njih albumih. Teme, s katerimi so se ukvarjale pesmi, so bile ocean, prizadevanje za svobodo in zaljubljenost._NEWLINE_Skupina je novo turnejo za\xc4\x8dela 17. avgusta 2011 v avditoriju War Memorial v Nashvillu. Tri dni pozneje so igrali \xc5\xa1e na rock festivalu Rock on the Range v Winnipegu. 2. oktobra so se pojavili na festivalu Rock in Rio skupaj s skupinama Guns N' Roses in System of a Down ter brazilskimi umetniki, kot so Pitty in Detonautas Roque Clube. Po seriji nastopov v Severni Ameriki so Evanescence novembra odpotovali v Evropo na razprodano turnejo po Zdru\xc5\xbeenem kraljestvu, Nem\xc4\x8diji in Franciji. Tam sta se jim pridru\xc5\xbeili skupini The Pretty Reckless in avstralska zasedba ME. 11. decembra so nastopili na koncertu ob podelitvi Nobelove nagrade za mir, kjer so odigrali skladbi Lost in Paradise in Bring Me to Life. Nato so se vrnili na severnoameri\xc5\xa1ko turnejo. Februarja 2012 so gostovali na Japonskem s skupino Dazzle Vision, nato pa v istem mesecu obiskali \xc5\xa1e nekaj drugih dr\xc5\xbeav jugovzhodne Azije. Marca so igrali po Avstraliji in Novo Zelandiji, kjer jim je dru\xc5\xbebo delala zasedba Blaqk Audio. Med aprilom in julijem 2012 so ponovno gostovali po Evropi in Severni Ameriki, opravili pa so tudi dodatne postanke v Afriki in na Bli\xc5\xbenjem vzhodu._NEWLINE_Evanescence so prekinili svojo turnejo, da so se lahko pridru\xc5\xbeili skupinam Halestorm, Cavo, New Medicine in Chevelle na njihovi turneji Carnival of Madness. Ta se je za\xc4\x8dela 31. julija 2012 v Springfieldu v Illinoisu in trajala do 2. septembra 2012, ko se je zaklju\xc4\x8dila v Buffalu v New Yorku. Svojo turnejo je skupina nadaljevala oktobra 2012 s postanki v Ju\xc5\xbeni Ameriki, Kostariki in Panami. Za konec so se ustavili v Angliji, kjer se je s koncertom 9. novembra 2012 v londonski Wembley Areni turneja tudi zaklju\xc4\x8dila. Amy Lee je povedala, da po koncu turneje na\xc4\x8drtujejo dalj\xc5\xa1i odmor: \xc2\xbbPo koncu tak\xc5\xa1ne velike turneje si morate spraviti glavo v red. Mislim, da bomo po koncu za nekaj \xc4\x8dasa od\xc5\xa1li na odmor in premislili o vsem skupaj.\xc2\xab_NEWLINE_Oktobra 2013 je zalo\xc5\xbeba Wind-up Records prodala del svojih strank, vklju\xc4\x8dno z Evanescence, z njihovimi glavnimi posnetki podjetju Bicycle Music Company. Nadalje bi jih naj tako tr\xc5\xbeilo zdru\xc5\xbeeno podjetje Concord Bicycle Music. 3. januarja 2014 je bila napovedana to\xc5\xbeba Amy Lee zoper nekdanjo zalo\xc5\xbebo Wind-up Records v vi\xc5\xa1ini 1,5 milijona dolarjev zaradi nepla\xc4\x8danih licen\xc4\x8dnin, ki naj bi jih zalo\xc5\xbeba dolgovala skupini. Marca 2014 je preko svojega Twitter ra\xc4\x8duna sporo\xc4\x8dila, da je bila pri zalo\xc5\xbebi zabele\xc5\xbeena tudi kot samostojna umetnica, ne le \xc4\x8dlanica skupine.\n_START_SECTION_\n2015\xe2\x80\x93sedanjost: Vrnitev in Synthesis\n_START_PARAGRAPH_\n27. aprila 2015 je pri\xc5\xa1la napoved, da bo skupina 21. novembra istega leta nastopila nastopila kot drugi nastopajo\xc4\x8di na japonskem Ozzfestu, kar bi bil prvi nastop v \xc5\xbeivo po prekinitvi. Pred tem so opravili nastope po ZDA. 7. avgusta je Amy Lee sporo\xc4\x8dila, da jih je zapustil dolgoletni kitarist Terry Balsamo. Njegovo mesto je zapolnil nem\xc5\xa1ki pevec in kitarist Jen Majura, ki je pred tem igral v folk metal skupini Equilibrium. Leejeva je v intervjuju oktobra 2015 povedala, da bo skupina nadaljevala s turnejo leta 2016, vendar se je sama pri snemanju novih skladb bolj osredoto\xc4\x8dila na snemanje solo albuma, ne na novi album Evanescence. Konec leta 2016 je skupina opravila turnejo po izbranih mestih v ZDA, kjer je kot predskupina nastopala skupina Veridia._NEWLINE_13. septembra 2016 je Evanescence najavila izid posebne zbirke The Ultimate Collection, na katero so vklju\xc4\x8dili vse njihove dotedanje albume (vklju\xc4\x8dno z Origin) in novo razli\xc4\x8dico pesmi Even in Death, ki se je prvi\xc4\x8d pojavila na albumu Origin. Zbirka je iz\xc5\xa1la 9. decembra 2016. V intervjuju za Loudwire je Leejeva povedala, da bo skupina nadaljevala z delom, med drugim so nameravali na novo posneti \xc5\xa1e nekaj skladb iz obdobja pred prvim studijskim albumom Fallen. 18. februarja 2017 je bil kompilacijski album Lost Whispers izdan na voljo za prenos na straneh Spotify, iTunes in Anghami. Vseboval je prenovljeno skladbo Even in Death, prej izdane skladbe na B-straneh, \xc5\xa1tiri bonus skladbe in novo pesem Lost Whispers._NEWLINE_20. marca 2017 je Amy Lee v intervjuju za AOL Build spregovorila o svojem solo singlu Speak to Me, nekaj pa je povedala tudi o novem albumu skupine Evanescence. Dejala je, da delajo na ne\xc4\x8dem novem, ki ni le preprosto naslednji album skupine, ampak bo predstavljal tudi stilsko spremembo. Tri dni pozneje je v intervjuju za Metal Hammer povedala, da bo ta album nekaj posebnega, nekaj kompleksnega in nekaj novega za vse. Izid je bil napovedan za drugi del leta 2017._NEWLINE_V objavi na Facebooku je Amy Lee razkrila, da se bo nov album imenoval Synthesis. Zapisala je, da so skladbe posnete v veliko razli\xc4\x8dnimi in\xc5\xa1trumenti, ki jih sicer najdemo v orkestru. Obenem je objavila, da se je za nov projekt vrnil David Campbell, ki je z njimi sodeloval tudi pri vseh prej\xc5\xa1njih albumih. O albumu je Leejeva napisala, da bo \xc5\xa1lo za sre\xc4\x8danje orkestra in elektronike ter da bo skupina na novo posnela izbrane starej\xc5\xa1e skladbe, kjer bo odstranila rock kitare in bobne ter jih posnela v klasi\xc4\x8dni obliki. Album bi naj vseboval tudi dve novi izvirni skladbi, v eni z naslovom Hi-Lo bi naj glavna vloga pripadla Lindsey Stirling. Prvo snemanje za Synthesis je potekalo 23. maja 2017. Posnet je bil remake skladbe Bring Me to Life, ki je kot single iz\xc5\xa1el 18. avgusta istega leta. Tri dni pred izidom te pesmi je bilo objavljeno, da je snemanje albuma v zaklju\xc4\x8dni fazi. Evanescence so se konec leta 2017 podali na promocijsko turnejo s celotnim orkestrom. Vstopnice so dali v prodajo 18. avgusta. Skupina je kasneje gostovala po ZDA, Avstraliji in Evropi. Vsaka kupljena vstopnica je omogo\xc4\x8dala dostop do digitalne kopije albuma ob njegovem izidu. 14. septembra 2017 je bil uradno izdan singel Imperfection._NEWLINE_Marca 2018 je skupina napovedala, da se jim bo na drugem delu severnoameri\xc5\xa1ke turneje pridru\xc5\xbeila tudi Lindsey Stirling. Med delom za turnejo je julija 2018 Amy Lee na radiu WRIF sporo\xc4\x8dila, da bo skupina za\xc4\x8dela z delom na naslednjem studijskem albumu.\n_START_SECTION_\nV drugih medijih\n_START_PARAGRAPH_\nAmy Lee je trdila, da je napisala skladbo za film Zgodbe iz Narnije: Lev, \xc4\x8darovnica in omara iz leta 2005, vendar naj bi bila ta zavrnjena zaradi tema\xc4\x8dnega zvoka. Pesem je nato postala le\xc2\xa0\xc2\xbb... dodatna odli\xc4\x8dna stvar [za album The Open Door].\xc2\xab Druga skladba, ki naj bi nastala za omenjeni film, je bila Lacrymosa, za katero je navdih \xc4\x8drpala iz Mozartove glasbe. Ustvarjalci filma so njene navedbe zavrnili in izjavili, da so te informacije popolnoma nove za njih in da glasba skupine Evanescence ni bila na\xc4\x8drtovana za vklju\xc4\x8ditev v glasbeno podlago filma._NEWLINE_Leta 2010 so Evanescence izdali skladbo Together Again za digitalni prenos. Ustvarjena bi naj bila za album The Open Door, vendar so jo pozneje odstranili s seznama skladb. Objavili so jo za pomo\xc4\x8d fundaciji Zdru\xc5\xbeenih narodov pri prizadevanjih za odpravo posledic potresa na Haitiju. Kasneje so skladbo uradno izdali za digitalni prenos 23. februarja 2010."